《朱彦明新居》
明代·张宁

椿庭日已远，萱室怀深忧。岂不念故庐，听此行道谋。

嗟彼喧杂区，居子非良繇。一劳堪久逸，三迁遂吾求。

经营与缔造，冀足光前猷。正寝卓跂立，旁居翼相周。

祠室具笾豆，斋阁陈箕裘。南荣叙亲友，北堂荐时羞。

苟美载论语，过侈遗春秋。慈颜日迟暮，良偶方徽柔。

房闼肃清密，户牖森绸缪。声色起淫荡，势利生仇雠。

祸福相倚伏，贫富潜周流。君子常抑畏，小人肆张诪。

孝弟与忠信，自足禦戈矛。升堂有端士，入室无狂浮。

不见陵上柏，远翠凝疏标。不见路傍桃，妖艳侵行眸。

居养易移习，内外须交修。愿保安宅固，千春永馀休。

作者简介：张宁（1426—1496）字靖之，号方洲，一作芳洲，浙江海盐人，明朝中期大臣。景泰五年进士，授礼科给事中。丰采甚著，与岳正齐名，英宗尝称为“我张宁”云。成化中出知汀州，先教后刑，境内利病悉罢行之。后为大臣所忌，弃官归，公卿交荐，不起。能诗画、善书法，著有《方洲集》等。